google/wiki40b huggingface dataset:
Parasmetsa-Metsküla vald

Parasmetsa-Metsküla vald (saksa keeles Parrasmetz mit Metzküll) oli vald Saaremaal Karja kihelkonnas. Vald eksisteeris 1866–1892 ja siis liideti see vald Leisi vallaga.
Olga Lund

Olga Lund (ka Olga Gerretz; 31. mai 1912 Salme – 1. märts 1998 Tallinn) oli eesti laulja; aastani 1940 metsosopran, hiljem sopran.
Ta lõpetas aastal 1936 Tallinna Konservatooriumi (Ludmilla Hellat-Lemba klassis).
Ta oli aastatel 1934–1941 ja 1944–1963 teatri Estonia solist. Seejärel juhendas ta aastani 1992 kultuurimaja Majak ja 1996–1998 Vene Kultuurikeskuse laulustuudiot. Aastatel 1942–1944 kuulus ta Eesti NSV Riiklike Kunstiansamblite koosseisu. Ta on esinenud kontserdilauljana.

Isiklikku

Tema poeg on Jüri Gerretz.
Theodor Lutsu Filmiproduktsioon

Theodor Lutsu Filmiproduktsioon oli 1920. ja 1930. aastatel Theodor Lutsu eestvõttel tegutsenud Eesti filmistuudio.
Ettevõtte kandis aja jooksul mitut nime: Tartu Filmiühing, Siirius-Film.
Tütarrakk

Tütarrakk on rakujagunemisel moodustunud üks uutest rakkudest.
Byrsonima crassa

Saadused

Taime on Brasiilia rahvameditsiinis kasutatud peptilise haavandi korral.
Katsete alusel evib taime lehtede ja koore kloroformiekstrakt inhibeerivat toimet tuberkuloosi mükobakteri laboritüvele H37Rv.
Flash Airlines

Flash Airlines ehk Flash Air oli tšarterlendudega tegelev Egiptuse eralennukompanii, mille kontor asus Kairos ja mis oli osa turismifirmast Flash Group. Viimane on asutatud 1985. aastal ja omab autosid, kruiisilaevu ja restorani Kairos.

Lennukipark

Kompaniil oli kuni 3. jaanuarini 2004 kaks 1993. aastal valmistatud lennukit Boeing 737-300. Ta korraldas rahvusvahelisi ja Egiptuse-siseseid odavaid reisilende.

Õnnetused

3. jaanuaril 2004 kukkus lennul FSH604 sõitev lennuk veidi aega pärast Sharm ash-Shaykhist õhkutõusmist Punasesse merre.
Pärast õnnetust ütles Šveitsi Föderaalse Lennundusameti esindaja, et oktoobris 2002 tehtud rutiinsel ülevaatusel avastati ühel Flash Airlinesi lennukil turvalisusprobleemid. Et kompanii turvalisusmurele piisavalt ei reageerinud, siis ei lubatud tal enam lennata Šveitsi ega Šveitsi kohal. Egiptuse tsiviillennundusminister Ahmed Shafiq ütles, et Šveitsi süüdistused on alusetud ning ministeeriumil on ülevaatusdokumendid, mis tõestavad, et Flash Airlinesi lennukid on turvalised. Kompanii peapiloot Hassan Mounir väitis, et lennukeeld Šveitsi kohal ei olnud seotud turvalisusega, vaid endise omaniku finantsprobleemidega. Küll aga kinnitas ta, et üks kompanii lennukitest süttis lennul Sharm-as-Shaykhist Bolognasse oktoobris 2002. Lennuk tegi hädamaandumise Ateena lennuväljalt. Parempoolne mootor oli leekides. 
Hoolimata Šveitsi otsusest jätkas kompanii lende Euroopa maadesse, sealhulgas Prantsusmaale ja Itaaliasse. Ka Prantsusmaal toimusid tehnilised ülevaatused, kuid kõik leiti korras olevat. Prantsuse lennundusvõimude teatel ei olnud nad teadnud, et Šveitsi õhuruum on kompaniile suletud. Šveitsi esindaja väitel informeeriti teisi riike, sealhulgas ka Prantsusmaad. Ka Soome lennuamet lubas septembris 2003 Flash Airlinesil teha tšarterlende Soomest Egiptusesse. Luba kehtis detsembrini 2003. Pärast õnnetust selgus, et Šveitsist oli juba oktoobris 2002 Soomet e-kirja teel hoiatatud ning saadetud kokkuvõte ja ülesvõtted kahelt üllatusülevaatuselt, kuid see e-kiri oli kogemata tähele panemata jäänud.    
Pärast õnnetust on kompanii teine lennuk ülevaatuseks lennud katkestanud. Ta jätkab lende ainult juhul, kui ta osutub turvaliseks.
Kompanii kinnitusel on tema lennukid varustatud uusimate navigatsiooniseadmetega ja pilootidel on seljataga vähemalt 5000 lennutundi.
Steven Tyler

Isiklikud suhted

Lühiajalisest suhtest modelli Bebe Buelliga on tal tütar Liv Tyler (sündinud 1977; sünninimega Liv Rundgren). 
Aastail 1978–1987 oli ta abielus ta modell Cyrinda Foxe'iga, kellega on tal tütar Mia Tyler (õieti Mia Tallarico; sündinud 1978). Foxe suri ajuvähki 2002. aastal. 
1988. aastal abiellus Steven Tuler moedisainer Teresa Barrickiga. Temaga on tal tütar Chelsea Anna Tallarico (sündinud 1989) ja poeg Taj Monroe Tallarico (sündinud 1991). 2005. aastal läks paar lahku, tuues põhjuseks isiklikud probleemid. Lahutus jõustus ametlikult 2006. aastal.
2006. aastast oli ta suhtes Erin Bradyga, kellega Tyler ka kihlus 2011. aastal, kuid see suhe lõppes 2013. aastal.
Kentsi järv

Kentsi järv on paisjärv Kavilda ürgoru põhjas.
Järve hakati juba aastaid tagasi puhastama, aga see on siiani pooleli.
Kaladest oli järves kõige rohkem haugi ja ahvenat, aga leidus ka linaskit, särge ja kokre.
Voorus

Voorused Hiina mõtlemises

Hiina mõtlemises on Antiik-Kreekale sarnast voorustest lähtuvat eetikat kirjeldanud Kong Fuzi, kelle jaoks oli peamiseks vooruseks inimlikkus (ren), lisaks sellele veel tarkus (zhi), kohasus (yi), komme (li) ja teised.

Vooruse mõiste ajalugu

Kristlikud voorused on seotud nende vastandite, pattudega.
Tänapäeval on üks eetika filosoofilise käsitlemise suundi kohuse- ehk deontoloogilise eetika ja tagajärje- ehk konsekventsialistliku eetika kõrval just vooruste eetika.
Georg Friedrich Schmahl

Georg Friedrich Schmahl (15. november 1700 Heilbronn – 26. august 1773 Ulm) oli Saksamaa oreliehitaja.
Georg Friedrich Schmahl õppis oreliehitust oma isa Johann Michael Schmahli juures.
Georg Friedrich Schmahl ehitas oreleid Lõuna-Saksamaal Ulmi linna ümbruskonnas Švaabimaal. Ta ehitas Lõuna-Saksamaa barokkstiilis oreleid. Tema suurim töö on Roggenburgi kloostri kiriku orel (1761). Selle pilli vilestik hävis 1905. aastal, kuid säilinud on algsel kujul oreliprospekt. Samuti ehitas Georg Friedrich Schmahl oreleid ka külakirikutele, kokku 45 orelit, kuid paljud tema ehitatud orelid hävinesid juba 19. sajandil. Mõnel on säilinud algsel kujul prospekt ja vilestik hiljem taastatud.
Ka tema pojad Johann Matthäus Schmahl ja Georg Friedrich Schmahl (juunior) ehitasid oreleid, kuid põhiliselt siiski klavereid ja klavessiine.
Loodusaed

Loodusaed, vahel ka metsikaed, on aiakujunduse suund, kus lisaks aia esteetilisele väärtusele püütakse luua keskkond, mis on atraktiivne elupaik pärismaisele elustikule – peale kohalike taimeliikide ka teistele elusorganismidele, nagu linnud, kahepaiksed, roomajad, putukad, pisiimetajad ja muud.
Loodusaiad on tõusnud päevakorda seoses looduslike elupaikade vähenemisega intensiivse põllumajanduse, linnastumise ja muu inimtegevuse tagajärjel.
Peter Franzén

Peter Vilhelm Franzén (sündinud 14. augustil 1971 Keminmaa vallas) on soome näitleja.
Tema esimene raamat "Tumman veden päällä" (eesti keeles "Tumeda vee peal") ilmus 2010. aastal.

Isiklikku

Peter Franzén on abielus Irina Björklundiga. Neil on poeg Diego Aaron Vilhelm Franzén (sündinud 13. septembril 2007). Peter Franzén ja tema perekond elasid Ameerika Ühendriikides Los Angeleses, kuid aastal 2013 koliti kogu perega Prantsusmaale.
Alfred de Rothschild

Alfred Charles vabahärra de Rothschild (20. juuli 1842 – 31. jaanuar 1918) oli Briti pankur, kunstikoguja ja filantroop.
Ta oli Rothschildide suguvõsa liige, Lionel de Rothschildi ja Charlotte von Rothschildi teine poeg.

Haridus

Alfred õppis King's College Schoolis ning kaks termi Cambridge'i ülikooli Trinity College'is matemaatikat. Ülikoolis sõbrunes ta eluks ajaks Walesi printsi ja tulevase kuninga Edward VII-ga.

Karjäär

21-aastasena asus Alfred tööle pangas N M Rothschild & Sons Londonis New Courtis. Seal õppis ta isalt pangandusäri ja rajas suhteid Euroopa pangandusringkondades.
Aastal 1869 sai ta 26-aastasena Inglismaa Panga direktoriks ning jäi sellesse ametisse 1889. aastani. Ta oli esimene juut sellel ametikohal ja järgmine tuli rohkem kui viiekümne aasta pärast. Selle ameti sai ta sellepärast, et Governer of the Bank of England tahtis Rothschildidega suhteid hoida. Ametist vabastamise põhjuseks oli järgmine seik. Alfred maksis ühe 18. sajandi Prantsuse maali eest väga kallist hinda, sest vahendaja kinnitas, et ka tema oli maksnud väga palju ega saa peaaegu üldse kasumit. Mõne päeva pärast sai Alfred teada, et kunstimüüjal on konto Inglismaa pangas. Ta uuris välja, et kunstimüüja maksis tegelikult maali eest tühise summa ning teenis hiigelkasumi. Alfred levitas seda juttu linna peal.
Aastal 1889 määrati ta esimeseks Londoni krahvkonna High Sheriffiks.
Aastal 1892 oli ta Briti valitsuse üks esindaja rahvusvahelisel rahakonverentsil Brüsselis, millel räägiti bimetallismist. Hiljem korraldas ta rea mitteametlikke kohtumisi Briti ministrite ja Saksamaa diplomaatide vahel, et aidata kaasa Suurbritannia ja Saksamaa lähenemisele. Enne Esimest maailmasõda oli ta Austria peakonsul Suurbritannias.

Heategevus

Ta annetas Rahvusgaleriile ostude jaoks raha.
Ta oli ka Rahvusgalerii ja Wallace'i Kogu nõukogu liige.

Isiklikku

Ta oli sünnipäraselt judaist.
1879. aastal päris Alfred isalt 5,7-ruutkilomeetrise mõisa, mille keskus oli Haltonis Buckinghamshire'i. Et Alfredil maakodu ei olnud ja mõis seda ei pakkunud, laskis Alfred ehitada prantsuse lossi stiilis maja. Ehitus algas umbes 1880 ning jõudis lõpule juulis 1883. Alfred jäi elama Londonisse Seamore Place'i ning kasutas ainult üks kord Halton House'i seltskondlikul otstarbel.
Alfred oli elumees ja dändi ning kunstinautija, kes jagas Walesi printsi huvi hobuste, näitlejannade ja ööelu vastu.
Alfred de Rothschildil oli suhtest Marie Boyer Wombwelliga abieluväline tütar Almina, kes abiellus 1895 19-aastasena George Herberti, viienda Carnarvoni krahviga. Isa andis Alminale kaasavaraks 500 000 naela, mis võimaldas rahalises kitsikuses oleval väimehel säilitada oma suguvõsa Highclere'i loss, mis sai 2010. aastast tuntuks ITV sarja "Downton Abbey" võttekohana.
Alfred de Rothschild oli Alfred Ayeri vader.
Vanemas eas ei olnud Alfredil hea tervis. Ta suri pärast lühikest haigust 75-aastasena. Ta maeti Willesden juudi kalmistule Willesdenis Põhja-Londonis.
Vähima kaaluga bitt

Vähima kaaluga bitt (ka noorim bitt, madalaim bitt; lüh LSB) on bitt, mis esitab positsiooni, kus asub kahendarvu väikseima väärtusega bitt.
Kahendsüsteemis reastatakse kõik bitid kaalu järgi alates nullist kuni antud kahendarvu bittide arv miinus üks. Esimene kaaluga null on LSB ehk vähima kaaluga bitt, viimane kaaluga n-1 (kus n - on kahendarvu kohtade arv) on MSB. Näiteks kahendarv 10010101₂ tema bitid kaalu järgi on: 1×2⁷+0×2⁶+0×2⁵+1×2⁴+0×2³+1×2²+0×2¹+1×2⁰. Vähima kaaluga bitt on siin 1×2⁰.
Tavaliselt kirjutatakse kahendarv nii, et LSB on kahendarvu parempoolseim bitt. Mõningate arvutite arhitektuuris ja krüptograafia rakendustes kasutatakse ka esitusviisi, kus LSB on vasakpoolseim bitt.
Sageli kasutatakse mõistet "noorim bitt" või "madalaim bitt". Nendel on kasulik omadus – nad muutuvad kiiresti, kui kahendarvu väärtus veidikenegi muutub. Näiteks kui liita kahendsüsteemis 3₁₀'ele 1₁₀ (00000001₂+00000110₂) on tulemuseks 4₁₀, aga noorimad bitid on täiesti muutunud 011₂ -> 100₂. See noorimate bittide omadus leiab suurt kasutust pseudojuhuslike arvude genereerimisel.
Inglise keeles püütakse vahet teha kahel lühendil: lsb ja LSB. Esimene on least significant bit ja teine Least Significant Byte. Viimasel juhul viidatakse mitmebaidise sõna kõige väiksemat kaalu omavale baidile.
Laiaküla (Tallinn)

Ajalugu

Laiaküla tekkis siis, kui kõrval asuvast Lepiku külast hakati andma välja uusi maatükke. Kui 1920. aastal oli Laiakülas kolm majapidamist, siis 1930ndate aastate lõpus oli seal kokku kaheksa talu. Neist taludest oli kõige kuulsam Kloostrimetsa talu, mis kuulus Konstatin Pätsile (praegune Kloostrimetsa asum).
Laiaküla piirkond sai tugevalt kannatada II maailmasõja ajal.
Pärast asumite piiride määramist 1991. aastal jäi Laiaküla koosseisu suur osa Pärnamäe kalmistust. 1920ndate teisel poolel rajati Iru vanadekodu juurde kalmistu, millele ehitati 1930ndatel juurde kabel. Samal ajal loodi Iru ja Muuga elanikele väike kalmistu. Need kalmistud ühendati 1962. aastal, kui Pärnamäe tee ja linnapiiri vahele hakati rajama suuremat kalmistut. 1985. aastal ehitati kalmistule juurde leinatalituse hoone ning 1993. aastal rajati sinna Eesti esimene krematoorium. Praegu on Pärnamäe kalmistu näol tegemist Eesti suurima kalmistuga.

Loodus

Laiaküla jääb osaliselt Pirita jõeoru maastikukaitsealale. Valdav osa territooriumist on kaetud elujõus puurühmade või metsaaladega.

Laiaküla asumi tänavad

Mitmed asumi tänavad on nimetatud liiviku- ja ravimtaimede järgi, näiteks Kassikäpa tee, Naistepuna tee, Põdrakanepi tee, Pärnaõie tee jm. Asumisse kuuluvad lisaks veel Kiviaia tee, Kloostrimetsa tee, Laiaküla tee, Muuga tee ja Pärnamäe tee.
Toksinoloogia

Toksinoloogia on toksikoloogia allharu. Toksinoloogia uurib organismide (taimed, bakterid, seened, loomad) poolt komplekteeritavaid orgaanilist päritolu ühendeid, mis teistele eluslenditele toksiinina toimivad ja nendega seotud toimemehhanisme ning võimalikku ravi.
Toksinoloogia eeldab biosüstemaatika tundmist. 
Toksinoloogia interdistsiplinaarse teadusharuna on seotud anatoomia, biokeemia, molekulaarbioloogia ja farmakoloogia ning farmakognoosiaga.

Kliiniline toksinoloogia

Kliinilist toksinoloogiat võib vaadelda meditsiiniharuna, mis hõlmab teadmisi bioloogilisi toksiine komplekteerivate organismide ja inimorganismile mõjuvate toksiinide toimemehhanismide (mürgistusseisundid, allergilised reaktsioonid maosüljele, mesilasemürgile jm) kohta, diagnoosi ja toksiini toimel tekkinud haiguslike seisundite ravi. Kliinilise toksinoloogia hulka loetakse ka teadmised mis puudutavad bioterrorismi, ravimite (nii antidoodid kui ka nn mürkmadude süljest eraldatud ainete põhjal väljatöötatud ravimite) välja töötamist jpm.

Maohammustused

Madude hammustused (nii mürkmadude kui mürgitute) on ülemaailmselt oluline probleem nii rahvatervise kui arstiteaduse koha pealt. Erinevate hinnangute alusel (2010) saavad igal aastal madudelt hammustada (hinnanguline vahemik) ligi 421 000 – 1 842 000 inimest ja sureb igal aastal ligi 20 000 – 94 000 inimest.
Fock

Fock oli Vestfaalist pärit aadlisuguvõsa. 
Vestfaalist rändasid suguvõsa liikmed 17. sajandil Eestimaale. 1651. aastal aadeldas Rootsi kuninganna Kristiina Hans Focki neli poega. Üks poegadest, Gideon von Fock pani aluse Eestimaal püsima jäänud harule (Fock a. d. H. Saggad).
Suguvõsale kuulusid eri aegadel Eesti alal Avanduse, Sagadi mõis.
Charlize Theron

Charlize Theron (sündinud 7. augustil 1975 Lõuna-Aafrika Vabariigis Benonis) on filminäitleja ja endine modell.

Elulugu

Charlize sündis pere ainsa lapsena. Tema emakeel on afrikaani keel. Isa kannatas alkoholismi all ning tuli 21. juunil 1991 oma abikaasale ja tütrele kallale. Charlize'i ema laskis mehe maha. Kohus tunnistas selle enesekaitseks ega karistanud teda.
Võitnud kohaliku modellivõistluse ja saanud aastapikkuse modellilepingu, sõitis Charlize 16-aastaselt Milanosse. Pärast lepingu lõppemist asus ta elama New Yorki ning hakkas käima balletikoolis. 19-aastaselt sai ta põlvevigastuse, mis ei lubanud tal tantsijaks saada.
Kui Charlize oli balletikoolist lahkunud, ostis ema talle üheotsapileti Los Angelesse. Kui Charlize läks seal ema saadetud tšekki rahaks vahetama, keelduti pangas talle raha andmast. Charlize vihastas ja hakkas telleri peale karjuma. Seda kuulis järjekorras tema taga seisnud talendiotsija, kes tema etteastest vaimustununa andis talle oma visiitkaardi, tutvustas teda filmimaailmas ja aitas tal pääseda näitekooli. Hiljem Theron vallandas ta oma mänedžeri kohalt, sest too pakkus talle järjest osi ajuvabades filmides, näiteks "Showgirls" ja "Species".
Theron nimetati 1998 valminud filmiga "Võimas Joe Young" parima ulmefilmi auhinna Saturn kandidaadiks parima naiskõrvalosatäitja kategoorias, aga ei võitnud seda auhinda.
2003 mängis Theron filmis "Koletis" sarimõrvar Aileen Wuornosi. Selle filmiga pälvis ta arvukalt filmiauhindu, millest kõige olulisemad on parima naisnäitleja Oscar, parima draamanäitlejanna Kuldgloobus ja Berliini filmifestivali parima naisnäitleja Hõbekaru.
2004 mängis Theron filmis "Peter Sellersi elu ja surm" Britt Eklandi. Selle rolli eest nimetati ta Kuldgloobuse kandidaadiks parima lühisarja või telefilmi naisnäitleja kategoorias ja Emmy kandidaadiks parima naiskõrvalosatäitja kategoorias lühisarjas või filmis. Ta ei võitnud kumbagi auhinda.
2005 mängis ta filmis "Külm maa" naiskaevurit. Selle rolli eest nimetati ta Oscari kandidaadiks parima naisnäitleja kategoorias ja Kuldgloobuse kandidaadiks parima draamanäitlejanna kategoorias. Ta ei võitnud neist kumbagi.
2009 mängis ta filmis "Põlev lennuk"" ja nimetati sellega Saturni auhinna kandidaadiks parima naisnäitleja kategoorias, kuigi filmis puudub ulmeline element. Ta ei saanud seda auhinda.
Big Read

"Big Read" oli BBC saatesari, kus korraldati küsitlus eesmärgiga välja selgitada Suurbritannia elanike seas kõige armastatumad raamatud. 
Sari oli eetris BBC Two's 18. oktoobrist kuni 13. detsembrini 2003. Vaatajad said hääletada veebis ning SMS-i ja telefoni teel. Saatesarja lõpuks tuli hääli kokku umbes kolmveerand miljonit.
Sarnased küsitlused tehti ka Saksamaal ja Ungaris.
Jacob Schiff

Jacob Henry Schiff (sünninimi Jacob Hirsch Schiff; 10. jaanuar 1847 Frankfurt – 25. september 1920 New York) oli juudi rahvusest New Yorgi pankur, kes väidetavalt rahastas bolševikke nende võimuhaaramise ajal Venemaal.
Ringkonnakohus

Ringkonnakohus on teise astme kohus, mis arutab esimese astme kohtust (maa-, linna- või halduskohtust) edasikaevatud lahendeid; ühtlasi apellatsioonikohus.
Eestis on kaks ringkonnakohut: Tallinna ja Tartu Ringkonnakohus, varem tegutses ka näiteks Viru Ringkonnakohus.
Counter-Strike: Global Offensive

Mängitavus

"Global Offensive", nagu enamik sarja "Counter-Strike'i" sarja mänge, on ülesehituselt ülesandepõhine internetis mängitav tulistamismäng. See tähendab, et kaks mängijate meeskonda, vastavalt terroristid ja eriüksuslased (Counter-Terrorists), täidavad mängurežiimist sõltuvaid ülesandeks, milleks võib olla näiteks pommi paigaldamine või kahjutuks tegemine ja pantvangide valvamine või vabastamine. Mängusisesed matšid koosnevad omakorda raundidest, ning iga raundi lõpus teenivad mängijad vastavalt oma sooritusele mängusisest raha, mida saab kasutada relvade ostmiseks järgnevates raundides. Samas võtavad pahatahtlikud teod, näiteks oma tiimikaaslase tapmine, mängijalt raha vähemaks.
Mängus on viis relvade kategooriat: vintpüssid (rifles), püstolkuulipildujad (sub-machine guns; SMG), raskerelvad (heavy), püstolid (pistols) ja granaadid (grenades). Kõikidel relvadel on erinevad omadused ja granaatidel erinevad mängusisesed efektid. Käsigranaat põhjustab näiteks vigastusi lähedal olevatele mängijatele, suitsugranaat tekitab mängijate katmiseks mõeldud suitsupilve,

Mängurežiimid

"Global Offensive" sisaldab kaheksat mängurežiimi: Competitive, Casual, Deathmatch, Arms Race, Demolition, Wingman, Flying Scoutsman ja Weapons Course.  
Competetive'is on vastamisi kaks viieliikmelist meeskonda ja kestab keskmiselt 45 minutit. Maksimaalselt võivad seda mängurežiimi kasutavad matšid venida kuni 1,5 tunni pikkuseks. Wingman on mängurežiim paarismänguks (2vs2), mis on mängitavuselt väga sarnane competitive'ile. Erinevusteks on veidi väiksemad mängukaardid (st tegevuspaigad), vähem raunde (15).
Casual ja Deathmatch on mängitavuselt vähem tõsised ning on mõeldud pigem harjutamiseks. Arms race sarnaneb Gun game'iga, mis on figureerinud ka varasemates Counter-Strike'i mängudes. Selles mängurežiimis saab mängija iga kahe tapetud vaenlase järel uue relva ning eesmärk on jõuda esimesena järjestikus viimase relvani (kuldne nuga) ning tappa sellega üks mängija. Demoliation on vahepealne variant Arms race'ist ja Casual'ist, milles on mängijate eesmärk paigaldada või kahjutuks teha pomme, kuid uusi relvi on võimalik hankida vaid tappes teisi mängijad (sarnaselt Arms race'iga). Flying Scoutsman on režiim, kus mängijad on varustatud ainult täpsuspüssiga SSG 08 ja noaga. The Weapons Course on üksikmängurežiim, mille eesmärk on aidata uutel mängijatel õppida granaatide ja relvade kasutamist ning pommide kahjutuks tegemist ja paigaldamist.

E-sport

CS:GO elukutseliste mängijate turniire kutsustakse Major’iteks. Major’itel on suured auhinnafondid, algselt 250 000 USA dollarit, kuid need on ajaga suurenenud. MLG Columbus 2016 oli esimene turniir, mille auhinnafond oli 1 000 000 USA dollarit.
Eesti tuntuim elukutseline CS:GO mängija on Robin Kool, mängijanimega "ropz", kes praegu mängib Saksamaa e-spordi klubis Mousesports. Ta on karjääri jooksul teeninud üle 269 000 dollari ja valiti 2018. aasta maailma paremuselt 19. CS:GO mängijaks.
Leevaku hüdroelektrijaam

Leevaku hüdroelektrijaam asub Põlva maakonna Räpina valla Leevaku külas Võhandu jõel. Elektrijaam on töötanud 1917–1968 ja uuesti 1993. aastast tänaseni.

Ajalugu

Vesiveski ehitati Leevakule 1835. 1893. aastal tegutsesid juba jahu- ja saeveskid, samuti sai seal villa kraasida. 1880. aastatel asutatud manufaktuuris kooti sineliriiet ja vooditekke Vene armeele. Kui 1905. aasta suvel seati vabrikutes sisse kahe vahetusega töö, ulatus tööliste arv 45-ni. 1910. aastast tootis tööstusettevõte oma tarbeks elektrit. 1917. aastast alates müüdi elektrienergiat taludele ja Toolamaa mõisale.
Praegune hüdroelektrijaama hoone ehitati aastal 1933. Arhitekt on teadmata.
Leevaku hüdroelektrijaam hävis II maailmasõja ajal. 1947. aastal taastati elektrijaam Võrumaa noorte ühistööna. Ehituse algatajaks oli tollane ELKNÜ Võru Maakonnakomitee sekretär Feliks Pärtelpoeg, töid juhatas Andres Ojasoo. Kirjanduslikult tegi tollaste kommunistlike noorte löökehituse tuntuks Juhan Smuul poeemiga "Järvesuu poiste brigaad". Ehitusel töötas ka hilisem poeet Paul Haavaoks, kes kirjutas jaama taastamisest raamatu "Eelkarastumine" (1974). 1962. aastal pandi elektrijaama hoonele mälestustahvel. Jaam töötas 1968. aastani, viis aastat hiljem lõhkusid tulvaveed tammi.
Elektrijaam taastati ja avati taas 1993. aastal. Jaama võimsus on 2014. aastal 185 kW ja seda opereerib alates taastamisest 1993. aastal AS Generaator.
Suvekuudel on elektrijaamas avatud muuseum. Tutvuda saab nii jaama enda, Leevaku ajalugu tutvustavate stendide kui ka nõukogudeaegsete elektrimõõdikutega.
Edgecombe'i maakond

Edgecombe'i maakond (Edgecombe County) on maakond USA-s Põhja-Carolina osariigis. Geograafilised koordinaadid on 35°91' N, 77°60' W.
Maakonna halduskeskus on Tarboro.
Maakonna pindala on 1313 km². Veepindala on 5 km².
Elanike arv oli 2010. aasta rahvaloenduse järgi 56 552. Aastal 2000 oli elanikke 55 606.

Ajalugu

Edgecombe'i maakond moodustati 4. aprill 1741 Bertie'i maakonna osadest. Maakond on nime saanud Briti poliitiku Richard Edgcumbe'i järgi.
Kee-palvehernes

Botaaniline lühikirjeldus

Kee-palvehernes on heitlehine või pooligihaljas liaan, mille harud võivad kasvada 1–4 m pikkusteks. Kee-palveherne õied on kahvaturoosa või roosakas-punase värvusega.
Vili on kaunvili, milles on 4–6 punakat munakujulist seemet, mille tipus on must laik. Seemned võivad olla ka valget, musta ja oranži värvi.
Seemned on magusad.

Levik

Kee-palvehernes kasvab looduslikult Ida-Indias, Vietnamis, Sri Lankas ja Himaalajas. Kultuurtaimena kasvatatakse paljudes troopilise kliimaga piirkondades.

Kee-palveherne kasutamine

Meditsiinis kasutatakse droogina kee-palveherne juuri ja seemneid (Abri precatorii semen).
Seemned (ka juured) sisaldavad inimestele ja hobustele toksiinina toimivaid aineid, mis võivad süües surmavalt mürgisteks osutuda (toime omistatakse abriinile (lektiin) inimese letaane doos 0,1–1 μg/kg): inimese annus võib avalduda juba 1-2 seemne läbi aga ka alkaloididele ja glükosiididele (abramiin) jm.
Taim evib inimkehas malaaria-, bakterite- ja allergiavastaseid toimeid ning seda on kasutatud ka süüfilise ravis.
India ja Tiibeti meditsiinis valmistatakse seemnetest rasestumisvastaseid ja aborti põhjustavaid vahendeid, välipidiselt kasutatakse neid aga juuste väljalangemise, nahahaiguste ja pidalitõve korral.
Indias on kee-palveherne seemneid kasutatud ka mürgi ja kaaluühikuna: 1 seeme vastab 1 karaadile (~1,75 gr).